Stallone stiller ut «Rocky»-kunst i Russland
Rundt 1000 mennesker møtte opp da den aldrende Hollywood-stjernen i går stolt viste frem 36 av sine malerier i utstillingen «Sylvester Stallone. Painting. From 1975 until Today» i Det russiske museum i St. Petersburg. - Jeg håper dere liker bildene mine. Jeg elsker dere alle, kunngjorde Stallone på en pressekonferanse i den russiske byen, ifølge nyhetsbyrået AFP. Skuespilleren fortalte også at hvis han kunne velge igjen, så ville han byttet ut filmkarrieren med et liv som kunstner. - Jeg syns jeg er en langt bedre maler enn skuespiller. Ifølge museets hjemmesider er maleriene inspirert av hendelser i Stallones kreative og personlige liv. Flere av maleriene er blant annet inspirert av hans ikoniske rolle som bokseren «Rocky».Museet har måttet tåle kritikk fra den konservative fløyen i landet for at de lar en amerikansk skuespiller vise frem bildene sine i et museum som vanligvis fokuserer på russisk kunst. I tillegg har også enkelte hevdet at museet har brydd seg mer om Stallones kjendisstatus enn hans kunstneriske kvaliteter. Den britiske avisen The Independent melder i tillegg at kommunist-partiet i Russland er sinte fordi en person som har medvirket i filmer med en klar anti-sovjetisk agenda får lov til å stille ut kunsten sin i et av landets største museer. Museets direktør, Vladimir Gusev, mente kritikken er uberettiget og at de har valgt ut Stallones bilder basert på deres kunstneriske verdi, og ikke hvem som har laget dem. - Dette er en ekte kunster. Det russiske museum stiller ikke ut svake kunstnere. Stallone selv tok ikke kritikken veldig alvorlig. - Hvis mitt besøk er et problem for noen, så får det bare være. Utstillingen i St. Petersburg er åpen for publikum frem til 13. januar.
Folk flest forbinder ham kanskje med blodige actionfilmer og macho-kultur, men i Russland søndag viste Sylvester Stallone (67) at han også er en habil kunstner.